Jesu o ne a thusa mosadi yono gore a phuthologe ka go mmolelela jaana ka bopelonomi: “Nna pelokgale, morwadiaka!” (Math. 9:22) Go ya ka baithuti ba Baebele, lefoko la Sehebera le la Segerika le le ranolwang e le “morwadiaka” le ka dirisiwa go bontsha “bopelonomi le bonolo.” Mo godimo ga moo, Jesu o ne a kgothatsa mosadi yoo jaana: “Tumelo ya gago e go fodisitse. Tsamaya ka kagiso, o bo o fole mo pobolong ya gago e e hutsafatsang.”—Mar. 5:34. 20 Tsamaiso ya dilo ya Sejuda e ne ya fela ka 70 C.E., ka tempele le boperesiti jwa yone. Morago ga moo, go ne go sa kgonege gore go ka dirwa ditlhabelo tse Molao o di laelang. A seno se bolela gore ditlhabelo tse e neng e le dilo tsa konokono mo Molaong ga di tlhole di na le bokao bope mo baobameding ba Modimo gompieno? Re tla sekaseka seno mo setlhogong se se latelang.